Ныбэжь Сэлим и гулъытэ
«Къуэпс зыдз къуэпсыншэ хъуркъым», — жаIэ. А пщалъэмкIэ убгъэдыхьэмэ, Къубэ-Тэбэ къуажэм щыщ Ныбэжь Сэлим и гъащIэри и гуащIэри къуэпсыбэу зэхэтщ. ЗэрысцIыху лъандэрэ жэрдэмщIакIуэу, IэщIагъэлI Iэзэу, къызэгъэпэщакIуэ IэкIуэлъакIуэу ар къогъуэгурыкIуэ.
Курыт еджапIэ нэужьым Къэбэрдей-Балъкъэр къэрал университетым зоотехник IэщIагъэр зыщригъэгъуэтри, «Нартан» джэдкъаз фабрикэм и цIэфI жригъэIэу илъэс куэдкIэ щылэжьащ. ЗыблэкIыгъуэ лъэхъэнэ гугъум и къаруилъыгъуэу ирихьэлIати, къикIуэтакъым. Iуэху зехьэкIэщIэм пэмылъэщхэр, ар къэзымыщтэхэр яхъуэжын хуей хъурт. КъулыкъущIэхэр IэIэткIэ щыхах зэманти, и кандидатурэр къэдгъэлъагъуэри, «Куба» джэдкъаз лъэпкъыфI заводым и унафэщIу Ныбэжь Сэлим къуажэм къэтшэжауэ щытащ. Къэралыр якъутэжу IэнатIэр зэхуащIыжыху лэжьакIуэхэм пщIэ яхуищIу, жылэм и сэбэп зэрихуэу и къулыкъур ирихьэкIащ. Нобэ Бахъсэн районым и бэджэндырылажьэ нэхъыфIхэм ящыщщ, и техникэкIи лэжьэкIэкIи зэпэщщ. Ныбэжь Сэлим къуажэдэсхэм Iуэхутхьэбзэшхуэ къытхуещIэ. Къапщтэмэ, илъэс 70 — 75-м щхьэдэхауэ зы гупыфI къуажэм дыдэсщ. Ди гъащIэ псор губгъуэм щытхьауэ жыпIэ хъунущ. Апхуэдиз илъэскIэ гъавэ зыгъэкIахэр пщIантIэм дыщызэшырти, щIы Iыхьэ зырыз къэтщтауэ бэджэнду зыдохьэ. Ар Iуэху тыншкъым.
Сэлим а щытыкIэр къилъытауэ щIыр тхуевэ, жылэр тхухесэ, гъавэр тхуIуехыж. Iуэхутхьэбзэ псори езым и жэрдэмкIэ пщIэншэу къытхуещIэ.
«ЦIыхум и уасэр и лэжьыгъэрщ» щIыжаIэжыр, шэч гуэри хэмылъу, апхуэдэ угъурлыхэрщ, гуащIафIэхэрщ, псэ къабзэхэращи, и мурадыфIхэр къехъулIэну, и бынхэм я гуфIэгъуэ куэд илъагъуну, и пщIэм хэхъуэ зэпыту, дахагъэрэ IэфIагъкIэ гъэнщIа гъащIэ кIыхь Сэлим къигъэщIэну ди гуапэщ. Тхьэм къыпхузэпищэ, ди шынэхъыщIэ!
Кумыщ Хьэжмурат,
Бахъсэн район,
Къубэ-Тэбэ къуажэ.
